Diari Oficial de la Generalitat Valenciana


Sumari del DOGV 3478, del 21-04-1999 (1999/3415)

ORDRE de 26 de març de 1999, de la Conselleria de Cultura, Educació i Ciència, per la qual s'establix el règim de la convocatòria restringida d'ajudes econòmiques destinades a determinats centres privats concertats autoritzats per a impartir el segon cicle d'Educació Infantil o l'Educació Preescolar a la Comunitat Valenciana, per al curs escolar 1999/2000.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3478

Data del DOGV
:   21-04-1999

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1999/3415


Data del document
:   26-03-1999

Organisme emissor
:   Conselleria de Cultura, Educació i Ciència

Tipus de document
:   Ordre

Anàlisi jurídica

 Descriptors 

:   * educació preescolar
    * centre d'ensenyament
    * suport econòmic
    * ensenyament privat
    * ajuda pública

ORDRE de 26 de març de 1999, de la Conselleria de Cultura, Educació i Ciència, per la qual s'establix el règim de la convocatòria restringida d'ajudes econòmiques destinades a determinats centres privats concertats autoritzats per a impartir el segon cicle d'Educació Infantil o l'Educació Preescolar a la Comunitat Valenciana, per al curs escolar 1999/2000. [1999/X3415]
  
L'article 7.2 de la Llei Orgànica 1/1990, de 3 d'octubre, d'Ordenació General del Sistema Educatiu (LOGSE) (BOE núm. 238, de 4 d'octubre), establix que les administracions públiques hauran de garantir l'existència d'un nombre de places escolars d'Educació Infantil suficients per tal d'assegurar l'escolarització de la població que en sol·licite. A tal efecte, la mateixa llei implanta mecanismes per assolir el mencionat objectiu, entre els quals s'ha de destacar el previst en l'article 11.2, en referir-se a la possibilitat de finançar entitats sense intenció de guany titulars de centres d'Educació Infantil.
  
En la Comunitat Valenciana hi ha una nombrosa xarxa de centres docents privats concertats que desenrotllen una important tasca en dita etapa educativa, tasca que ha de ser reconeguda i impulsada per mitjà del suport o sosteniment econòmic per part de la Generalitat Valenciana. En eix sentit, el sistema de finançament que arbitra l'ordre partix de tres principis bàsics: la no obligatorietat de l'Educació Infantil, la qualitat de l'ensenyament i la progressivitat.
  
Del primer es deriva la impossibilitat legal de poder fer servir la via del concert educatiu, segons el que disposen l'article 7.2 de la LOGSE i l'article 1r del Reglament de Normes Bàsiques sobre Concerts Educatius, aprovat pel Reial Decret 2.377/1985, de 18 de desembre (BOE, de 27 de desembre). Raó que conduïx necessàriament a la utilització de la via de la convocatòria pública de subvencions.
  
Pel que fa a la qualitat de l'ensenyament, l'ordre se centra exclusivament en el suport a aquells centres que disposen de la pertinent autorització administrativa com a centres d'Educació Infantil o com a centres d'Educació Preescolar (3, 4 i 5 anys) i que alhora estiguen sostinguts a partir de fons públics en els nivells obligatoris d'ensenyament per mitjà del pertinent concert educatiu. Es tracta de promoure la progressiva incorporació del dit sector educatiu a partir de l'adaptació i adequació de les seues estructures i el seu funcionament al que preveu el Reial Decret 1.004/1991, de 14 de juny (BOE núm. 152, de 26 de juny), pel qual s'establixen els requisits mínims dels centres que impartixen ensenyaments de règim general no universitaris.
  
Finalment, pel que fa a l'últim principi enunciat, la progressivitat es concreta en els destinataris últims de la subvenció, l'alumnat de tres a cinc anys dels centres docents privats que tinguen unitats autoritzades de segon cicle d'Educació Infantil o Educació Preescolar. Així, s'amplia l'àmbit temporal del sosteniment públic que s'orienta a l'eliminació de qualsevol solució de continuïtat entre els beneficiaris finals dels concerts educatius i els de les subvencions regulades en la present ordre.
  
Conseqüentment amb l'esperit i les finalitats exposats, la Llei de Pressupostos de la Generalitat Valenciana per a 1999 ha previst no sols continuar sinó impulsar les actuacions empreses per la Conselleria de Cultura, Educació i Ciència des de 1996, a partir de la creació d'una nova línia de subvenció destinada al finançament del cost del lloc escolar, durant el curs 1999/2000, de centres concertats que responguen a una determinada tipologia, a saber: centres que disposen d'un projecte d'actuació educativa preferent reconegut per l'administració educativa, centres ubicats en localitats d'escassa població, centres procedents d'antigues escoles en règim de patronat escolar o centres que tenen una única línia d'Educació Primària que no tinga continuïtat en l'Educació Secundària Obligatòria.
  
Per tot això, i en virtut de les facultats que em conferix l'article 35 de la Llei 5/1983, de 30 de desembre, de Govern Valencià,
  
ORDENE
  
Primer
  
1. La Conselleria de Cultura, Educació i Ciència, dins dels límits pressupostaris aprovats per a eixe fi, concedirà ajudes, per al curs escolar 1999/2000, dirigides als centres docents privats concertats de la Comunitat Valenciana que tinguen unitats autoritzades de segon cicle d'Educació Infantil o unitats autoritzades de Preescolar (3, 4 i 5 anys) i que reunisquen els requisits establits en la present convocatòria.
  
2. Dites ajudes contribuiran al finançament del cost del lloc escolar de les unitats autoritzades i en funcionament de segon cicle d'Educació Infantil/Preescolar (3, 4 i 5 anys) dels centres abans citats, durant el curs escolar 1999/2000.
  
Segon
  
1. L'import global màxim que podrà assignar-se en concepte de les mencionades ajudes, per al primer quadrimestre del curs escolar 1999/2000, serà de 161.704.592 PTA. El pagament es realitzarà a càrrec de la línia de subvenció 4.15 de la secció, servici i programa 03.57.549.49 d'Ensenyament Primari del Pressupost de la Generalitat Valenciana per a 1999.
  
2. Les ajudes per al segon i tercer quadrimestres del curs escolar 1999/2000 quedaran condicionades a l'existència de crèdit pressupostari suficient i adequat per atendre-les en la corresponent llei de pressupostos per a l'exercici 2000.
  
Tercer
  
S'aproven les bases per les quals es regix la present convocatòria, incloses com a annex I de dita ordre, així com el model d'instància, inclòs com a annex II, i la resta d'annexos.
  
DISPOSICIONS FINALS
  
Primera
  
Delegar en la Direcció General de Centres Docents la facultat de concedir o denegar les ajudes i autoritzar-la perquè dicte les resolucions i instruccions necessàries per al desenrotllament i execució de la present ordre.
  
Segona
  
Contra la present ordre, que posa fi a la via administrativa, la persona interessada podrà interposar recurs contenciós administratiu davant el Tribunal Superior de Justícia de la Comunitat Valenciana en el termini de dos mesos o deu dies, si s'opta per seguir el procediment per a la protecció dels drets fonamentals de la persona, comptadors els dos des de l'endemà de la seua publicació. Tot això, conformement al que disposen els articles 10, 14, 46 i 115 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
Tercera
  
La present ordre entrarà en vigor l'endemà de la seua publicació en el Diari Oficial de la Generalitat Valenciana.
  
València, 26 de març de 1999
  
El conseller de Cultura, Educació i Ciència,
  
MANUEL TARANCÓN FANDOS
  
Annex I
  
Bases de la convocatòria
  
Primera. Concepte de la subvenció
  
Les ajudes s'atorgaran en concepte de subvenció per tal de contribuir al finançament del cost del lloc escolar de les unitats autoritzades i en funcionament de segon cicle d'Educació Infantil o d'Educació Preescolar (3, 4 i 5 anys) dels centres docents privats concertats de la Comunitat Valenciana que reunisquen, com a mínim, algun dels requisits establits en la base tercera de la present ordre.
  
Segona. Determinació mensual del cost del lloc escolar, de la subvenció i de la quota màxima autoritzada
  
1. El cost mensual del lloc escolar serà el resultat de dividir el mòdul econòmic establit cada any per a les unitats concertades del nivell d'Educació Infantil/Preescolar en la corresponent llei de pressupostos de la Generalitat Valenciana, pels 10 mesos en què es facturen quotes a les famílies i pel nombre d'alumnes de les unitats beneficiàries de la present convocatòria de subvencions.
  
2. La subvenció mensual per alumne del segon cicle d'Educació Infantil/Preescolar (3, 4 i 5 anys) serà el resultat de dividir la subvenció concedida per a la totalitat del curs escolar 1999/2000 pels 10 mesos en què es facturen quotes a les famílies i pel nombre d'alumnes de les unitats beneficiàries de la mencionada convocatòria de subvencions.
  
3. La quota màxima mensual que els centres podran cobrar a les famílies en concepte d'ensenyament serà l'import obtingut de la diferència entre el cost mensual del lloc escolar i la subvenció mensual de la Conselleria de Cultura, Educació i Ciència, tal com han sigut definides en els apartats anteriors.
  
4. En cas que la subvenció concedida per la Conselleria de Cultura, Educació i Ciència cobrira totalment el cost mensual del lloc escolar definit segons allò establit en l'apartat 1 d'esta base, els centres beneficiaris hauran d'oferir l'ensenyament en règim de gratuïtat.
  
Tercera. Requisits
  
1. Podran sol·licitar ajuda per esta convocatòria restringida els centres docents privats concertats de la Comunitat Valenciana que complisquen algun dels requisits establits en l'apartat 2 d'esta base i que responguen, com a mínim, a algun tipus entre els següents:
  
a) Centres que desenrotllen en l'actualitat projectes de compensació educativa (antics PAEP) reconeguts per la Conselleria de Cultura, Educació i Ciència de la Generalitat Valenciana.
  
b) Centres ubicats en localitats la població de les quals no supere els 8.000 habitants, segons el padró municipal de 1996.
  
c) Centres procedents d'antigues escoles d'Ensenyament Primari en règim de Consell Escolar Primari, segons la normativa educativa anterior a la Llei 14/1970, de 4 d'agost, General d'Educació i Finançament de la Reforma Educativa.
  
d) Centres que disposen d'una única línia d'Educació Primària que no té continuïtat en l'Educació Secundària Obligatòria.
  
2. A més, els centres que resulten beneficiaris de la presente convocatòria d'ajudes hauran de complir algun dels requisits següents:
  
a) Disposar, abans de la data de finalització del termini de presentació de sol·licituds de dita convocatòria, d'unitats autoritzades de segon cicle d'Educació Infantil o d'Educació Preescolar (3, 4 i 5 anys) per al curs 1999/2000.
  
b) Haver sol·licitat, abans de la data de finalització del termini de presentació de sol·licituds de la citada convocatòria, l'autorització d'obertura i funcionament per a impartir el segon cicle d'Educació Infantil per al curs 1999/2000 i disposar bé de l'aprovació del projecte d'obres, quan siga preceptiu, bé de les instal·lacions adequades, quan el projecte d'obres no siga necessari.
  
3. Quedaran exclosos de la present convocatòria els centres que es troben en algun dels casos següents:
  
a) En el cas de centres que hagen sol·licitat l'autorització per a impartir segon cicle d'Educació Infantil/Preescolar, no disposar de l'autorització d'obertura i funcionament abans del 30 de juny de 1999.
  
b) Gaudir de finançament a càrrec de la Conselleria de Cultura, Educació i Ciència per haver subscrit concert singular per a les unitats citades o per disposar en elles de personal docent funcionari procedent d'un antic patronat.
  
c) Tindre en vigor una prevenció o sanció per incompliment del concert educatiu.
  
d) No haver reintegrat a la Generalitat Valenciana, abans de la data de finalització del termini de presentació de sol·licituds de la present convocatòria, l'import total o parcial de la subvenció concedida en cursos anteriors per alguna convocatòria de finançament del segon cicle d'Educació Infantil, quan haja sigut notificada la resolució definitiva de la Direcció General de Centres Docents que culmine el procediment de reintegrament definit en la corresponent ordre de convocatòria i en què s'acorde la procedència de dit reintegrament.
  
e) No trobar-se, en el moment de la finalització del termini de presentació de sol·licituds de la present convocatòria, al corrent de les seues obligacions tributàries i de Seguretat Social segons allò establit per l'Ordre de 30 de maig de 1996, de la Conselleria d'Economia i Hisenda (DOGV núm. 2.775, de 21 de juny), en compliment de l'article 47.7 del Decret Legislatiu de 26 de juny de 1991 (DOGV núm. 1.588, de 17 de juliol) i de la resta de la normativa concordant.
  
f) Haver participat simultàniament en la convocatòria general d'ajudes econòmiques de la Conselleria de Cultura, Educació i Ciència destinada al finançament del segon cicle d'Educació Infantil/Preescolar (3, 4 i 5 anys) per al mateix curs escolar. A tal efecte, la Conselleria de Cultura, Educació i Ciència entendrà que la participació en la convocatòria general és no sols incompatible sinó prevalent respecte a la seua participació en esta convocatòria restringida, de manera que el centre que duplique la sol·licitud quedarà exclós automàticament de la present convocatòria.
  
g) Haver obtingut subvenció en la convocatòria d'ajudes econòmiques de la Conselleria de Cultura, Educació i Ciència destinada a les institucions que atenen la població menor de quatre anys, per al mateix tram d'edat o per a les mateixes unitats.
  
4. En cas que algun centre docent privat, dins del termini de presentació d'instàncies, sol·licitara ajuda per al finançament de les unitats del segon cicle d'Educació Infantil/Preescolar (3, 4 i 5 anys) únicament per esta convocatòria restringida i de l'examen de l'expedient resultara no pertànyer a cap dels tipus de centres assenyalats en l'apartat 1 d'esta base (la qual cosa motivaria l'exclusió de la present convocatòria), la direcció territorial de Cultura i Educació corresponent comunicarà esta situació al centre sol·licitant i li atorgarà un termini de deu dies per tal que puga formular, si ho estima pertinent, una nova sol·licitud de participació en la convocatòria general d'ajudes al segon cicle d'Educació Infantil/Preescolar (3, 4 i 5 anys) en la qual no havia participat inicialment. La presentació de la nova sol·licitud per a la convocatòria general en el termini establit suposarà el desistiment de la sol·licitud presentada inicialment per a esta convocatòria restringida.
  
Quarta. Obligacions dels beneficiaris
  
Els beneficiaris de la subvenció hauran de complir les obligacions següents:
  
a) Impartir els ensenyaments objecte de dita subvenció segons els plans d'estudi, currículums i normes acadèmiques vigents en la Comunitat Valenciana.
  
b) Iniciar l'activitat de les unitats subvencionades en la data d'inici del curs escolar establida per als centres docents que impartixen Educació Infantil/Educació Preescolar en l'ordre de calendari escolar per al curs 1999/2000.
  
c) Mantindre en funcionament les unitats subvencionades durant tot el curs escolar 1999/2000.
  
d) Tindre en les unitats subvencionades de segon cicle d'Educació Infantil/Preescolar (3, 4 i 5 anys) una ratio professor/alumne superior a 1/11, tret dels casos en què no siga possible l'agrupament d'alumnes de la mateixa edat o de diverses edats, per excedir dit agrupament la ratio 1/25. No obstant l'anterior, caldrà a més, en tot cas, tindre en dites unitats una ratio per unitat no inferior a 1/6.
  
Els centres que despleguen projectes de compensació educativa (antics PAEP) reconeguts per la Conselleria de Cultura, Educació i Ciència estaran sotmesos únicament al compliment de ratios per unitat no inferiors a 1/6.
  
e) Disposar en totes les unitats de segon cicle d'Educació Infantil/Preescolar (3, 4 i 5 anys) de personal docent/educador que tinga la titulació acadèmica adequada segons la normativa vigent.
  
f) Tindre la totalitat del personal docent i no docent de les unitats de segon cicle d'Educació Infantil/Preescolar (3, 4 i 5 anys) d'alta en el règim de Seguretat Social que els corresponga, segons la normativa aplicable.
  
g) No percebre de les famílies quotes mensuals per ensenyament superiors a la quota màxima mensual definida en la base 2a de la present ordre. En cas que la subvenció concedida finance totalment el cost mensual definit en eixa base, no es podrà percebre cap quantitat de les famílies en concepte d'ensenyament ni de cap altre distint del d'activitats extraescolars o de servicis complementaris.
  
h) Incloure en les factures que lliuren a les famílies el cost mensual del lloc escolar definit segons la base 2a de dita ordre, la subvenció mensual per alumne de la Conselleria de Cultura, Educació i Ciència en concepte d'ensenyament i la quota màxima mensual resultant, sense perjudici que s'hi reflectisca també la quota real a pagar pels pares pel citat concepte, en cas que és inferior a la quota màxima autoritzada. En dites factures no es podran fer constar més conceptes que els d'ensenyament i els d'activitats extraescolars i de servicis escolars complementaris, els dos últims de forma diferenciada.
  
i) Comunicar per escrit a la Direcció General de Centres Docents de la Conselleria de Cultura, Educació i Ciència l'obtenció de qualsevol altra ajuda o subvenció per a la mateixa finalitat, procedent de qualssevol altres administracions o ens públics o privats.
  
j) Sotmetre's a les actuacions de control financer que corresponen a la Intervenció General en relació a l'ajuda concedida.
  
Quinta. Formalització
  
1. Les sol·licituds haurà de formalitzar-les el titular de l'entitat o representant legal, atenent el model que acompanya com a annex II la present convocatòria, i hauran d'anar dirigides a la direcció territorial de Cultura i Educació corresponent.
  
2. Les instàncies, així com els annexos i la documentació, es podran presentar en les direccions territorials de Cultura i Educació corresponents o a través de qualsevol dels mitjans establits en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
En cas d'enviament per correu certificat, la presentació de la documentació en l'oficina de correus corresponent haurà de fer-se en sobre obert per tal que l'exemplar destinat a la Conselleria de Cultura, Educació i Ciència siga segellat i datat pel funcionari abans de ser certificat.
  
3. El termini per a la presentació de les sol·licituds serà de 30 dies naturals comptadors a partir de l'endemà de la publicació de la convocatòria en el Diari Oficial de la Generalitat Valenciana. L'incompliment de dit termini en determinarà automàticament l'exclusió.
  
Conformement amb la Instrucció 6/1996 de la Secretaria General de la Conselleria de Cultura, Educació i Ciència, de 10 de setembre de 1996, els terminis que finalitzen en dies que siguen inhàbils, així com els dissabtes i els dies 24 i 31 de desembre, o qualsevol altre que reglamentàriament així es declare, s'entendran prorrogats fins al primer dia hàbil següent.
  
Sexta. Documentació
  
La sol·licitud haurà d'anar acompanyada de la documentació següent:
  
1. Declaració responsable de la titularitat del centre, en la qual s'inclourà el compromís de complir les obligacions descrites en la base 4a de la present ordre.
  
2. Certificació actualitzada de l'administració de la Seguretat Social corresponent acreditativa del fet que l'entitat es troba al corrent de les seues obligacions de Seguretat Social.
  
3. Certificació actualitzada de la delegació corresponent de l'Agència Estatal d'Administració Tributària acreditativa del fet que l'entitat es troba al corrent de les seues obligacions tributàries davant la hisenda estatal.
  
4. Certificació actualitzada de la Conselleria d'Economia, Hisenda i Administració Pública de la Generalitat Valenciana, acreditativa del fet que l'entitat es troba al corrent de les seues obligacions tributàries davant la hisenda autonòmica valenciana.
  
5. Últim rebut de l'Impost sobre Activitats Econòmiques referent a l'epígraf corresponent a l'activitat d'ensenyament infantil o, si no es disposa de dit rebut, el document d'alta en el citat impost i epígraf. En cas d'haver-ne sigut declarat exempt, caldrà aportar la resolució emesa per l'òrgan corresponent on es reconega la mencionada exempció.
  
6. Fotocòpia compulsada de la Targeta de Persones Jurídiques i Entitats en General, en què conste el Codi d' Identificació Fiscal (CIF) de l'entitat. En cas que el titular siga una persona física s'haurà d'aportar fotocòpia compulsada del Número d'Identificació Fiscal (NIF).
  
7. Fitxa de manteniment de tercers en què conste la titularitat del compte bancari on es vulga rebre la subvenció sol·licitada, segons el model inclòs com a annex III de dita ordre. No serà necessària la seua aportació, quan les dades bancàries on es vulga rebre la subvenció ja consten en la Conselleria de Cultura, Educació i Ciència per haver rebut subvencions en cursos anteriors.
  
8. En cas que el centre sol·licite subvenció en la present convocatòria com a provinent d'una antiga escola d'Ensenyament Primari en règim de Consell Escolar Primari, caldrà aportar còpia de la disposició legal en què s'aprovà específicament la seua transformació i classificació en col·legi no estatal d'Educació General Bàsica i on es recollia l'extinció del Consell Escolar Primari de què procedia.
  
Tots els documents que s'aporten hauran de ser originals o fotocòpies compulsades.
  
Sèptima. Tramitació per les direccions territorials de Cultura i Educació
  
1. Si rebuda la instància i els documents en falta algun, la direcció territorial de Cultura i Educació corresponent els reclamarà a la titularitat del centre, per correu certificat i justificant de recepció, i li concedirà un termini de 10 dies perquè puga esmenar o aportar les dades o els documents no inclosos en l'expedient, en compliment de l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
En cas que transcórrega el termini indicat i no s'hi haja presentat la documentació exigida, l'expedient serà tramés fent-hi constar dita incidència a la Direcció General de Centres Docents, on s'arxivarà sense més tràmit, de manera que la institució sol·licitant quede exclosa de la convocatòria.
  
2. En el termini d'un mes comptador des de l'últim dia per a la presentació d'instàncies, les direccions territorials de Cultura i Educació trametran a la Direcció General de Centres Docents els expedients complets i degudament emplenats, per tal que se'n faça la tramitació corresponent.
  
Huitena. Proposta de resolució
  
1. L'examen i la valoració dels expedients presentats, així com la consegüent proposta de concessió i denegació de les ajudes, correspondran a una comissió composta per:
  
Presidenta:
  
- La directora general de Centres Docents.
  
Vocals:
  
- Un inspector o inspectora d'Educació designat/ada per la Secretaria General.
  
- Un o una representant de cadascuna de les organitzacions empresarials i de titulars de l'ensenyament privat més representatives de la Comunitat Valenciana.
  
- La cap de la Secció d'Educació Infantil de la Direcció General d'Ordenació i Innovació Educativa i Política Lingüística.
  
- Els o les caps de la Secció de Centres de les direccions territorials de Cultura i Educació de les respectives províncies.
  
- La cap de la Secció d'Autoritzacions i Concerts de la Direcció General de Centres Docents.
  
- El cap de la Secció de Règim de Subvencions de la Direcció General de Centres Docents, qui assumirà així mateix les funcions de secretari de la comissió.
  
En cas de vacant, absència, malaltia o qualsevol altra causa legal, el règim de suplències serà el següent:
  
- La presidenta de la comissió serà substituïda per la cap de la Unitat de Coordinació de Centres i Programes Educatius de la Direcció General de Centres Docents.
  
- El secretari de la comissió serà substituït per un altre funcionari o funcionària de la Direcció General de Centres Docents.
  
2. En allò no previst en l'anterior punt, la comissió ajustarà el seu funcionament al que s'establix en l'article 22 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sobre òrgans col·legiats.
  
3. La comissió efectuarà la valoració dels expedients presentats tenint en compte les bases de la convocatòria i utilitzarà com a únic criteri objectiu per a la concessió de les subvencions el nombre d'unitats de segon cicle d'Educació Infantil/Preescolar (3, 4 i 5 anys) autoritzades abans del 30 de juny de 1999, que seran posades en funcionament per al curs 1999/2000 i per a les quals se sol·licita la corresponent subvenció.
  
4. El procediment per a l'assignació de l'import de les ajudes previstes en la present ordre serà el següent:
  
La dotació pressupostària de la convocatòria (DP) es dividirà entre el nombre total d'unitats subvencionables (TUS), seguint el criteri assenyalat en l'apartat 3 d'esta base, per tal d'obtindre així un mòdul per unitat (M).
  
M = DP / TUS
  
L'anterior quocient o mòdul per unitat es multiplicarà pel nombre d'unitats de segon cicle d'Educació Infantil/Preescolar (3, 4 i 5 anys) subvencionables de cada centre (U), a fi d'obtindre l'import de la subvenció concedida (SUB).
  
SUB = U \* M
  
Novena. Resolució
  
1. Realitzada la proposta de la comissió sobre l'adjudicació de quantitats i l'exclusió d'aquelles institucions que no complisquen els requisits prevists en l'ordre de convocatòria, la Direcció General de Centres Docents resoldrà, per delegació del conseller de Cultura, Educació i Ciència, la present convocatòria.
  
2. La resolució expressarà:
  
a) Els centres als quals s'adjudiquen ajudes econòmiques i l'especificació de:
  
El nombre d'unitats autoritzades de segon cicle d'Educació Infantil/Preescolar (3, 4 i 5 anys), que seran subvencionades als respectius centres per al curs 1999/2000.
  
L'ajuda econòmica que corresponga als respectius centres per les citades unitats subvencionades per al primer quadrimestre del curs 1999/2000 i també, encara que condicionada a les disponibilitats pressupostàries de l'exercici 2000, per als altres dos quadrimestres de dit curs.
  
b) Els centres que resulten exclosos de la convocatòria d'ajudes econòmiques i especificació dels motius de l'exclusió.
  
3. La resolució a què fa referència esta base caldrà que siga dictada en el termini màxim de sis mesos comptadors des de la publicació de la present ordre en el Diari Oficial de la Generalitat Valenciana. En el supòsit que transcorregut dit termini no s'haja dictat cap resolució, les sol·licituds presentades es consideraran desestimades.
  
La mencionada resolució serà publicada en el Diari Oficial de la Generalitat Valenciana.
  
Deu. Règim de pagament de la subvenció
  
1. Atesa l'excepció al règim general establida per a les mencionades ajudes per l'article 32.5 de la Llei 11/1998, de 29 de desembre, de Pressupostos de la Generalitat Valenciana per a l'exercici 1999, l'ajuda econòmica que corresponga per esta convocatòria en el primer quadrimestre del curs escolar 1999/2000 serà satisfeta íntegrament una vegada resolta la convocatòria.
  
2. Les ajudes econòmiques que els pogueren correspondre en els dos quadrimestres següents del curs escolar citat i el règim de pagament corresponent quedaran condicionats al que establisca a tal efecte la Llei de Pressupostos de la Generalitat Valenciana per a l'exercici 2000. En la mesura que garantisca crèdit adequat i suficient per a atendre dites ajudes, les ajudes corresponents per als dos següents quadrimestres del curs 1999/2000 seran d'igual quantia a les del primer quadrimestre, establides en la resolució d'adjudicació a què fa referència la base 9a d'esta ordre. En cas contrari, la Direcció General de Centres Docents, per delegació del conseller de Cultura, Educació i Ciència, dictarà resolució en què conste la quantia de les ajudes econòmiques per als dos últims quadrimestres del curs 1999/2000.
  
Onze. Tramesa de dades del curs 1999/2000 per part dels beneficiaris i informe de la Inspecció educativa
  
1. Els titulars o representants legals de la titularitat dels centres als qui s'han adjudicat les ajudes econòmiques a què fa referència la citada convocatòria hauran de presentar, davant la Direcció Territorial de Cultura i Educació corresponent i abans del 15 d'octubre de 1999, una declaració responsable, segons el model inclòs com a annex IV en dita ordre, en què conste la informació següent referida al curs 1999/2000:
  
- Nombre d'unitats autoritzades de segon cicle d'Educació Infantil/Preescolar (3, 4 i 5 anys) posades en funcionament pel centre en iniciar el curs.
  
- Nombre d'alumnes matriculats en les citades unitats.
  
- Relació nominal d'alumnes matriculats per nivells.
  
- Relació nominal de la plantilla de personal docent que impartix el segon cicle d'Educació Infantil/Preescolar (3, 4 i 5 anys).
  
- Data d'inici de les activitats lectives.
  
- Cost mensual del lloc escolar, subvenció mensual per alumne i quota màxima mensual resultants del procediment de càlcul establit en la base segona de la present ordre.
  
- Quota mensual a pagar per les famílies, que no podrà ser superior a la quota màxima mensual obtinguda arran de l'aplicació del que disposa la base 2a de la present ordre.
  
2. Una volta rebuda la documentació anterior, la Inspecció educativa emetrà un informe, ajustat al model que serà tramés per la Direcció General de Centres Docents, en què es faça constància dels punts següents:
  
a) La veracitat de les dades anteriors aportades per la titularitat del centre respecte a la realitat educativa del centre al curs 1999/2000.
  
b) El compliment o incompliment per part dels beneficiaris de les obligacions que preveu la base 4a de la present ordre.
  
Per a l'elaboració de l'informe, la Inspecció educativa podrà requerir a la titularitat del centre la documentació estrictament necessària per a la comprovació del compliment de les citades obligacions.
  
3. La certificació presentada pels centres, així com l'informe de la Inspecció educativa assenyalat en el paràgraf anterior, hauran de ser trameses a la Direcció General de Centres Docents abans del 15 de desembre de 1999.
  
Dotze. Justificació de la subvenció
  
1. La justificació de les ajudes econòmiques concedides per a la totalitat del curs escolar 1999/2000 es realitzarà una sola vegada al final del curs i consistirà en la presentació, per part del titular del centre subvencionat, de la certificació de l'acta del Consell Escolar del centre, on caldrà acreditar:
  
a) L'aprovació dels comptes anuals pel que fa a les unitats autoritzades de segon cicle d'Educació Infantil/Preescolar (3, 4 i 5 anys).
  
b) Que el centre ha destinat l'ajuda percebuda de la Conselleria de Cultura, Educació i Ciència al finançament del cost del lloc escolar de les esmentades unitats, definit pel mòdul econòmic anual establit per les corresponents lleis de pressupostos per a les unitats concertades de dits nivells.
  
c) Que el centre ha complit les obligacions derivades de la mencionada ordre i de la resolució d'adjudicació de les ajudes.
  
La certificació de l'acta del Consell Escolar a què fa referència l'apartat anterior s'ajustarà al model que figura com a annex V de la present ordre, i haurà de ser presentada davant la direcció territorial de Cultura i Educació corresponent abans del 15 de setembre de l'any 2000.
  
2. Les direccions territorials de Cultura i Educació trametran la documentació assenyalada en l'apartat anterior a la Direcció General de Centres Docents abans del 30 de setembre de l'any 2000.
  
Tretze. Revocació o disminució de la subvenció
  
1. Serà procedent el reintegrament per part del centre receptor de les quantitats percebudes i l'exigència de l'interés de mora des del moment del pagament de la subvenció, en els casos següents:
  
- Incompliment de l'obligació de justificació en el termini assenyalat en la base 12 de dita ordre.
  
- Incompliment de la finalitat per a la qual fou concedida la subvenció.
  
- Incompliment de qualsevol de les condicions i obligacions imposades als beneficiaris per raó de la concessió de la subvenció.
  
2. L'import de les ajudes resultants per als alumnes no podrà ser en cap cas d'una quantia que, aïlladament o conjuntament respecte a altres beques o ajudes pel mateix concepte i curs escolar provinents d'altres administracions públiques, supere el cost mensual del lloc escolar definit en l'apartat 1 de la base 2a de la present ordre.
  
En el supòsit previst en l'anterior paràgraf, el centre receptor de les ajudes haurà de reintegrar la quantitat que per alumne resulte sobrant en relació al corresponent cost mensual del lloc escolar. Dit reintegrament l'haurà d'efectuar la titularitat del centre per mitjà de transferència bancària o xec nominatiu a favor de la Conselleria d'Economia, Hisenda i Administració Pública de la Generalitat Valenciana per l'import resultant de les quantitats sobrants. La còpia de la transferència bancària o el xec nominatiu hauran de ser tramesos a la Direcció General de Centres Docents per al seu coneixement o tramitació, respectivament.
  
3. En cas que el nombre d'unitats autoritzades que finalment han sigut posades en funcionament siga inferior al nombre d'unitats subvencionades recollides en la resolució d'adjudicació, segons l'informe de la Inspecció educativa assenyalat en el punt 2 de la base 11, la Direcció General de Centres Docents procedirà automàticament a regularitzar en el pagament del segon i tercer quadrimestres les quantitats indegudament percebudes en el primer quadrimestre.
  
El mateix procediment de regularització s'utilitzarà quan el centre no haja complit en una o més unitats subvencionades allò que establix l'apartat d) de la base 4a d'esta ordre.
  
4. En cas d'incompliments dels assenyalats en l'apartat 1 d'esta base, el procediment de reintegrament de les quantitats indegudament percebudes l'iniciarà la Direcció General de Centres Docents, la qual notificarà a la persona interessada l'import de la subvenció que ha de ser reintegrat a la Generalitat Valenciana i la motivació jurídica que justifica dit reintegrament. El mencionat procediment haurà de garantir la preceptiva audiència a la persona interessada, abans de l'elaboració de la resolució definitiva. La citada resolució serà notificada igualment a l'interessat i tindrà naturalesa de liquidació definitiva, a l'efecte del còmput del cobrament del deute en període voluntari de recaptació. Si el deute entrara en període executiu, la Direcció General de Centres Docents podrà fer efectiu el reintegrament de l'import corresponent a través de la pertinent deducció de les quantitats que els centres concertats reben periòdicament en concepte de despeses de funcionament pel concert educatiu.